คดีจุดพลุแฟร์ หมายจับ 11อุลตร้าป่วน
ตั้งแท่น2ข้อหาหนัก จ่อคิวเรียกสอบอีก14,ศาลอนุมัติหมายจับแฟนบอลกลุ่มฮาร์ดคอร์ อุลตร้าไทยแลนด์ แล้ว 11 คน แบ่งเป็นหมายจับผู้ต้องหาที่ยังไม่รู้ชื่อและนามสกุลคนจุดพลุแฟร์ตามภาพทั้งหมด 8 คน และแกนนำกลุ่มอีก 3 คน โดน 2 ข้อหาหนัก นำเข้ามาผลิตและมียุทธภัณฑ์ไว้ในครอบครองโดยไม่ได้รับอนุญาตจากปลัดกระทรวงกลาโหม โทษจำคุกไม่เกิน 5 ปี ปรับ 50,000 บาท หรือทั้งจำทั้งปรับ และข้อหาขัดขวางข่มเหงเจ้าพนักงานไม่ให้เข้าไปปฏิบัติหน้าที่ พนักงานสอบสวน สน.หัวหมาก จ่อคลอดหมายเรียกเพิ่มอีก 14 คน วอนเข้าให้ปากคำเพื่อแก้ปัญหา ขณะที่คนขายพลุแฟร์ให้กลุ่มผู้ต้องหาจากจังหวัดลำปางโร่พบตำรวจ ยันขายผ่านทางอินเตอร์เน็ตพร้อมให้รายละเอียดผู้ซื้อตำรวจแล้ว,กรณีแฟนฟุตบอลกลุ่มอุลตร้าไทยแลนด์จุดพลุแฟร์ภายในสนามราชมังคลากีฬาสถาน ระหว่างการแข่งขันนัดชิงชนะเลิศศึกซูซูกิคัพของทีมชาติไทยกับทีมชาติอินโดนีเซีย เมื่อช่วงค่ำของวันที่ 17 ธ.ค. จนประเทศไทยมีแนวโน้มถูกลงโทษจากสหพันธ์ฟุตบอลนานาชาติ (ฟีฟ่า) และสมาพันธ์ฟุตบอลเอเชีย (เอเอฟซี) เนื่องจากทำผิดระเบียบข้อบังคับขององค์กรทั้ง 2 แห่ง ทำให้หลายฝ่ายออกมาเรียกร้องให้ดำเนินคดีกับกลุ่มแฟนบอลฮาร์ดคอร์กลุ่มนี้ หลังเจ้าหน้าที่ตำรวจเข้ามาสืบสวนสอบสวนหาตัวคนจุดพลุแฟร์มาดำเนินคดี เบื้องต้นพบว่า มีกลุ่มผู้ก่อเหตุอยู่ประมาณ 9 คน และออกหมายเรียกให้หัวหน้ากลุ่มอุลตร้าไทยแลนด์มาพบพนักงานสอบสวนตามที่เสนอข่าวไปแล้วด้วย,ความคืบหน้าเมื่อเวลา 12.00 น. วันที่ 22 ธ.ค. ที่ สน.หัวหมาก พ.ต.อ.บุญญฤทธิ์ รอดมา รอง ผบก.น.4 พ.ต.ท.นพพร ศรีสุชาติ รอง ผกก. (สอบสวน) สน.หัวหมาก เรียกพยาน 1 คน มาให้ปากคำเกี่ยวกับเหตุการณ์ที่เกิดขึ้น ใช้เวลาสอบสวนประมาณ 2 ชม. หลังพยานออกจากห้องสอบสวนในชุดเสื้อโปโลสีดำติดอักษรภาษาอังกฤษว่า อุลตร้า ให้สัมภาษณ์สั้นๆกับผู้สื่อข่าวที่มารอจำนวนมากว่า มาให้ปากคำตามที่ตำรวจเรียก มาคนเดียวในฐานะพยานที่เห็นเหตุการณ์วันนั้น ตนไม่รู้ว่าใครเป็นใคร จำอะไรไม่ได้ ปิดหน้าปิดตากันหมด ส่วนที่ตำรวจเอารูปมาให้ดูไม่ได้ชี้รูปใคร จากนั้นปฏิเสธจะให้สัมภาษณ์อีก บอกอยู่ในคำให้การตำรวจหมดแล้วเดินทางกลับ ขณะที่พนักงานสอบสวนเผยว่า การสอบสวนได้ข้อมูลเป็นประโยชน์ พยานบอกวันนั้นมาร่วมเชียร์แต่ไม่ได้อยู่ในกลุ่มคนจุดพลุและไม่ได้จุดแต่อย่างใด,พ.ต.อ.ศรายุทธ จุณณวัตต์ ผกก.สน.หัวหมาก กล่าวว่า ทั้งนี้ เจ้าหน้าที่กำลังจะดำเนินการออกหมายจับบุคคลตามภาพ 9 คน และแกนนำกลุ่มอุลตร้าไทยแลนด์อีก 4 คน ความผิดข้อหานำเข้ามา ผลิตและมียุทธภัณฑ์ไว้ในครอบครองโดยไม่ได้รับอนุญาตจากปลัดกระทรวงกลาโหม มีโทษจำคุก 5 ปี ปรับ 50,000 บาท หรือทั้งจำทั้งปรับ และข้อหาขัดขวางข่มเหงเจ้าพนักงานไม่ให้เข้าไปปฏิบัติหน้าที่ และยังจะออกหมายเรียกพยานมาสอบสวนอีก 10 คน ส่วนของนายประพจน์ ปานโพธิ์ทอง แกนนำกลุ่มอุลตร้าไทยแลนด์ ที่ทนายความติดต่อมาว่า จะเดินทางเข้ามาที่ สน.หัวหมาก ก่อนเที่ยงวันนี้ (22 ธ.ค.) แต่ยังไม่ปรากฏตัวอย่างที่แจ้งไว้,ต่อมาเวลา 15.30 น. นายวรพล เสริมสกุล อายุ 38 ปี ชาว จ.ลำปาง คนขายพลุแฟร์ทางออนไลน์ให้กับกลุ่มอุลตร้าไทยแลนด์ พร้อมทนายความเดินทางเข้าให้ปากคำในฐานะพยาน โดยมี พล.ต.ท.ศานิตย์ มหถาวร ผบช.น. พ.ต.อ.ศรายุทธ จุณณวัตต์ ผกก.สน.หัวมาก และชุดสืบสวน บก.สส.บก.น.4 ร่วมกันสอบปากคำ หลังการพูดคุยเบื้องต้นประมาณ 10 นาที พล.ต.ท.ศานิตย์กล่าวว่า คดีคืบหน้าไปอีกระดับ โดยเฉพาะงานสอบสวน ขณะนี้อยู่ระหว่างให้พนักงานสอบสวนยื่นขอศาลออกหมายจับ แต่จะออกหมายจับใครบ้างขอไม่เปิดเผย เพราะจะเป็นอุปสรรคต่อการสืบสวน วันนี้เชิญตัวนายวรพลมาพบ อยู่ระหว่างการสอบสวนว่า ข้อเท็จจริงเรื่องดังกล่าวมีความเป็นมาอย่างไร เบื้องต้นรับว่า เป็นผู้จำหน่ายพลุทางออนไลน์ให้กลุ่มที่มาจุดในสนามราชมังคลากีฬาสถาน และยืนยันว่า ปกติขายอยู่ที่ จ.ลำปางเท่านั้น,ส่วนตัวแกนนำขณะนี้ยังไม่ติดต่อเข้าพบพนักงานสอบสวน ขอฝากไว้ด้วยว่าโทษทางอาญาคงไม่เท่าไหร่ แต่โทษทางสังคมขอให้พวกที่เกี่ยวข้องมาพบพนักงานสอบสวน วันพรุ่งนี้ (23 ธ.ค.) จะออกหมายเรียกอีก 14 คน ขอให้มาพบพนักงานสอบสวนเพื่อหาแนวทางแก้ปัญหาด้วยกัน ยืนยันให้ความเป็นธรรมทุกฝ่าย เพื่อคลี่คลายและรักษาภาพ–ลักษณ์ของบ้านเรา อย่างไรก็ตาม ทุกคนที่มีรูปปรากฏไม่ได้ทำผิดทุกคน บางคนไปเชียร์ไม่ได้จุด ไม่ได้ทำอะไรกระทบต่อภาพลักษณ์และความผิดทางอาญา ตำรวจต้องแยกกัน ส่วนตัวแกนนำยังไม่ขอเปิดเผยว่า จะออกหมายเรียกหรือจะออกหมายจับเลยหรือไม่ พล.ต.ท.ศานิตย์กล่าว,ผู้สื่อข่าวรายงานว่า พนักงานสอบสวน สน.หัวหมาก จะเดินทางไปขอหมายจับจากศาลอาญารัชดาตามภาพถ่ายบุคคลขณะจุดพลุแฟร์ในสนามกีฬาราชมังคลากีฬาสถาน หลังขอความร่วมมือให้บุคคลตามภาพเข้ามาพบพนักงานสอบสวน แต่ยังไม่ได้รับการติดต่อเข้ามา การขอหมายจับครั้งนี้เป็นการขอหมายจับบุคคลตามภาพถ่ายจำนวน 11 คน เป็นคนจุดพลุ 8 คน และแกนนำกลุ่มอุลตร้าไทยแลนด์ 3 คน,ต่อมาเวลา 19.00 น. รายงานข่าวแจ้งว่า ศาลอาญารัชดาอนุมัติหมายจับผู้จุดพลุแฟร์ในสนามกีฬาราชมังคลากีฬาสถานแล้ว เป็นบุคคลตามภาพถ่ายจำนวน 8 คน แกนนำกลุ่มอุลตร้าไทยแลนด์อีก 3 คน รวม 11 คน ความผิดข้อหานำเข้ามา ผลิต และมียุทธภัณฑ์ไว้ในครอบครองโดยไม่ได้รับอนุญาตจากปลัดกระทรวงกลาโหม และข้อหาขัดขวางข่มเหงเจ้าพนักงานไม่ให้เข้าไปปฏิบัติหน้าที่,ด้าน บิ๊กอ๊อด พล.ต.อ.สมยศ พุ่มพันธุ์ม่วง นายกสมาคมกีฬาฟุตบอลแห่งประเทศไทยฯ เผยว่า กรณีที่มีกลุ่มบุคคลเข้าไปจุดพลุแฟร์ในสนามราชมังคลากีฬาสถาน ตอนนี้เป็นเรื่องในส่วนของเจ้าหน้าที่ตำรวจดำเนินการ ขณะที่ตัวเองไม่ได้เข้าไปมีส่วนตรงนั้น รอเพียงว่าถ้าเจ้าหน้าที่ตำรวจเห็นว่า สมาคมกีฬาฟุตบอลฯจะต้องเข้าไปมีส่วนให้ข้อมูลในฐานะผู้เสียหาย หรือต้องเข้าไปร้องทุกข์กล่าวโทษหรือไม่อย่างไร เราจะต้องเข้าไปทำหน้าที่ในส่วนที่รับผิดชอบตรงนี้ เพื่อให้ข้อมูลจับตัวผู้ก่อเหตุ การที่เจ้าหน้าที่ตำรวจเรียกตัวผู้ต้องสงสัยเข้ามาสืบสวนสอบสวนเป็นขั้นตอนกฎหมายสำหรับผู้ที่ก่อเหตุ อันดับแรกตามกระบวนการกฎหมายพนักงานสอบสวนจะออกหมายเรียกให้มาพบ ถ้าเรียกตัวแล้วไม่มาพนักงานสอบสวนจะรวบรวมพยานหลักฐานเพื่อยื่นต่อศาลขออนุมัติออกหมายจับต่อไป
ศาลอนุมัติหมายจับแฟนบอลกลุ่มฮาร์ดคอร์ อุลตร้าไทยแลนด์ แล้ว 11 คน แบ่งเป็นหมายจับผู้ต้องหาที่ยังไม่รู้ชื่อและนามสกุลคนจุดพลุแฟร์ตามภาพทั้งหมด 8 คน และแกนนำกลุ่มอีก 3 คน โดน 2 ข้อหาหนัก นำเข้ามาผลิตและมียุทธภัณฑ์ไว้ในครอบครอง
แฟนบอลกลุ่มฮาร์ดคอร์,อุลตร้าไทยแลนด์,จุดพลุแฟร์,ออกหมายจับ,ข่าวหน้า1